**ANALIZA STANJA NA PODROČJU SEMENARSTVA V LETU 2019**

Povečanje samooskrbe s hrano je eden ključnih ciljev razvoja slovenskega kmetijstva po letu 2020 in je v skladu s Strategijo »od vil do vilic« za pravičen, zdrav in okolju prijazen prehranski sistem. Pri poljščinah in zelenjadnicah je stopnja samooskrbe različna, vendar v večini primerov za slovenski trg nezadostna. Spremenjene pridelovalne oziroma klimatske razmere, spremenjena struktura rastlinske pridelave, zahteve za zmanjšanje vpliva rastlinske pridelave na okolje, varovanje okolja ter ohranjanje biotske raznovrstnosti zahtevajo stalno prilagajanje vrstne sestave in izbiro primernih sort. Tudi povečanje produktivnosti in s tem konkurenčnosti in prilagajanje pridelave je mogoče le s prenosom novih proizvodov in znanja.

Slovenija je po eni strani zavezana k ohranjanju in trajnostni rabi rastlinskih genskih virov, po drugi strani pa stremi k povečanju samooskrbe, oboje tudi z žlahtnjenjem in uvajanjem novih produktivnih domačih sort in preizkušanjem novih tujih sort.

Na področju semenarstva v poljedelstvu in vrtnarstvu so opredeljeni naslednji razvojni cilji:

* ohranjanje rastlinskih genskih virov;
* povečanje obsega pridelave semena;
* povečanje uporabe v Sloveniji pridelanega potrjenega semena za setev (tudi lokalnih sort);
* povečanje uporabe sort, ki ustrezajo slovenskim pridelovalnim razmeram;
* razvoj lastnih sort izbranih vrst kmetijskih rastlin s selekcijo in žlahtnjenjem.

V okviru ekološko kmetovanje je opredeljen cilj, da se po letu 2020 poveča obsega ekološke pridelave semenskega materiala.

V preteklosti je Slovenija veljala za deželo s tradicionalno dobro razvitim semenarstvom, ki pa se je v zadnjih desetletjih pri marsikateri vrsti kmetijskih rastlin zelo zmanjšalo. Od leta 2004 je bilo slovensko semenarstvo v razmerah prostega trga tudi vse manj konkurenčno, kar se odraža v občutnem zmanjševanju površin, namenjenih semenski pridelavi. Pridelava uradno potrjenega semena je upadla za več kot 50 %, iz povprečno 2.500 ha v obdobju 2000-2004 na 1.410 ha v letu 2019 (Preglednica 1, Grafikon 1).

Še vedno se v glavnem pridelujejo semena žit, čeprav se je njihov delež v celotni semenski pridelavi zmanjšal na okoli 60 %; pred letom 2014 je bil ta delež več kot 85 % (Grafikon 2). Med žiti se je najbolj zmanjšal obseg pridelave semena koruze (za več kot 80 % glede na pridelavo pred letom 2004) in pšenice (za več kot 75 % glede na pridelavo pred letom 2004), čeprav ti dve kulturi še vedno zasedata več kot polovico vseh njivskih površin v Sloveniji. Pri koruzi domača pridelava semena ne pokriva več niti 1 % potreb, pri pšenici pa doma pridelano seme zadošča za setev na manj kot tretjini njiv, namenjenih pridelavi pšenice. Močno se je zmanjšala tudi pridelava semena trav in semenskega krompirja, saj predstavlja trenutni obseg pridelave manj kot 30 % tistega izpred leta 2004. Semena sladkorne pese od leta 2001 v Sloveniji ne pridelujemo več.

Preglednica 1: Potrjene površine semenskih posevkov (v ha) od leta 2014 do 2019 po skupinah rastlin v primerjavi s povprečnimi površinami v obdobju 2000-2004 ter 2009-2013.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **2000-2004** | **2009-2013** | **2014** | **2015** | **2016** | **2017** | **2018** | **2019** |
| **ŽITA (brez koruze)** | 2065 | 1371 | 1109 | 1027 | 938 | 771 | 866 | 905 |
| **KORUZA** | 198 | 34 | 23 | 9 | 21 | 17 | 15 | 19 |
| **KRMNE RASTLINE** | 205 | 106 | 90 | 92 | 131 | 80 | 85 | 171 |
| **OLJNICE IN PREDIVNICE** | 128 | 54 | 134 | 135 | 211 | 181 | 203 | 283 |
| **KROMPIR** | 85 | 41 | 29 | 30 | 30 | 30 | 31 | 27 |
| **ZELENJADNICE** | 22 | 6 | 2 | 4 | 9 | 4 | 5 | 4 |
| **Skupaj (ha)** | 2540 | 1613 | 1386 | 1297 | 1339 | 1084 | 1205 | 1410 |

Vir: KIS, UVHVVR

Grafikon 1: Struktura semenskih posevkov po skupinah rastlin od leta 2014 do 2019 v primerjavi z obdobjem od 2000-2004 ter od 2009-2013 (vir: UVHVVR).

Pri krmnih rastlinah v letu 2019 ponovno beležimo pozitivni trend v pridelavi uradno potrjenega semena (več kot 2- krat glede na prejšnje leto). Semenski posevki krmnih rastlin tako v letu 2019 predstavljajo že 12,1 % celotne semenske pridelave (Grafikon 2). Povečala se je tudi pridelava semena oljnic in predivnic, za 29 % glede na leto 2018. V letu 2019 je bila na novo zasnovana semenska pridelava bele gorjušice na 55 ha površin (Preglednica 2). Površine namenjene pridelavi semenskega krompirja so se v letu 2019 zmanjšale na 27 ha, kar predstavlja komaj 1,9 % površin celotne semenske pridelave (Preglednica 1). Pridelava uradno potrjenega semena zelenjadnic že od leta 2000 drastično pada, v letu 2019 je bilo namenjenih le 3,9 ha oz. samo 0,3 % površin celotne semenske pridelave, od tega pa je bilo 1,2 ha površin namenjenih za sajenje oljnih buč (Preglednica 1, 3; Grafikon 2).

V Sloveniji pridelamo dovolj semena konoplje, oljne ogrščice, repice ter soje. Pri žitih s pridelavo semena prosa pokrijemo 75 % potreb po semenu, medtem ko pridelano domače seme ječmena, ovsa, tritikale, ajde in pšenice ne zadošča niti 50 % pokritju njiv namenjenih pridelavi teh vrst žit. Pri koruzi domača pridelava semena pokrije samo 2 % potreb. Pridelamo le 9 % lastnega semena krompirja.

Grafikon 2: Delež površin semenskih posevkov po skupinah rastlin od leta 2014 do 2019 ter v primerjavi z obdobjem 2009-2013.

Podatki o pridelavi uradno potrjenega semena v zadnjih letih kažejo, da se pri žitih in oljnicah ter predivnicah večinoma prideluje seme tujih sort oziroma sort, ki niso vpisane v Sortno listo Republike Slovenije (slovenska sortna lista), so pa vključene v Skupni katalog sort poljščin Evropske unije. Izjema so ajda, proso in krmna ogrščica, kjer se v uradno potrjevanje semena prijavljene le domače sorte (na skupno 124 ha) (Preglednica 2). Nasprotno so pri krmnih rastlinah in krompirju prevladovale domače sorte oz. sorte, ki so vpisane v slovensko sortno listo. Pri zelenjadnicah pa se prideluje le seme slovenskih sort.

V letu 2019 beležimo pozitivni trend v pridelavi uradno potrjenega semena pri pšenici, ječmenu, koruzi, soji, inkarnatki, oves, oljna repica ter konoplji. Zmanjšale pa so se površine posejane z ajdo, ogrščico, tritikalo, rž, pira, detelja, ljuljka (Preglednica 2).

Preglednica 2: Potrjene površine semenskih posevkov poljščin v letih 2014 – 2019 (v ha)

|  |  |  |  |  |  |  |
| --- | --- | --- | --- | --- | --- | --- |
| **VRSTA/LETO** | **2014** | **2015** | **2016** | **2017** | **2018** | **2019** |
| **Navadna pšenica** | 641 | 550 | 503 | 338 | 383 | 420 |
| **Navadni ječmen** | 303 | 242 | 245 | 220 | 265 | 307 |
| **Navadna soja** | 65 | 47 | 81 | 109 | 110 | 121 |
| **Inkarnatka** | 24 | 20 | 65 | 18 | 16 | 102 |
| **Mnogocvetna ljuljka** | 63 | 37 | 36 | 51 | 64 | 62 |
| **Navadna ajda** | 47 | 96 | 93 | 130 | 90 | 60 |
| **Navadna ogrščica** | 34 | 31 | 40 | 39 | 63 | 59 |
| **Tritikala** | 49 | 66 | 67 | 37 | 58 | 55 |
| **Bela gorjušica** | 0 | 0 | 0 | 0 | 0 | 55 |
| **Navadni oves** | 17 | 11 | 20 | 34 | 35 | 44 |
| **Oljna repica** | 0 | 14 | 31 | 26 | 19 | 32 |
| **Koruza** | 23 | 9 | 21 | 17 | 15 | 19 |
| **Rž** | 33 | 40 | 0 | 0 | 34 | 15 |
| **Konoplja** | 35 | 43 | 45 | 7 | 11 | 15 |
| **Oljna redkev** | 0 | 0 | 0 | 0 | 0 | 8 |
| **Navadno proso** | 19 | 22 | 0 | 9 | 18 | 5 |
| **Pira** | 0 | 0 | 4 | 0 | 3 | 0 |
| **Goli oves** | 0 | 0 | 5 | 3 | 0 | 0 |
| **Črna detelja** | 0 | 0 | 0 | 3 | 3 | 0 |
| **Facelija** | 0 | 22 | 20 | 0 | 0 | 0 |
| **Skrižana ljuljka** | 3 | 12 | 11 | 8 | 1 | 0 |

Vir: UVHVVR

Za pridelavo semena žit je v zadnjem času značilna velika razdrobljenost v sortni strukturi. V letu 2019 se je pridelovalo sledeče sorte:

* **pšenica**: na skupaj 420 ha (37 ha več kot v letu 2018) se je pridelalo seme 25 sort. Tudi v letu 2019 prevladujejo sorte Alixan (53 ha oz. 12 %-ni delež), Mv Kolo (52 ha oz. 12 %-ni delež) in Izalco CS (41 ha oz. 10 %-ni delež). Z več kot 5 % so bile zastopane še sorte Vulkan, Mv Nemere, Bernstein, Lennox in Spontan;
* **ječmen**: v semenski pridelavi je 8 sort na skupaj 307 ha (42 ha več kot v 2018). Ponovno je največ sorte Sandra (137 ha oz. 45 %-ni delež), sorta Mv Initium se prideluje na 45 ha (15 %-ni delež), Azrah na 39 ha, Concordia na 35 ha in Valerie na 31 ha (10 %-ni delež);
* **ajda**: na skupaj 60 ha (30 ha manj kot v letu 2018) se pridelujejo slovenske sorte Darja (34 ha), Čebelica (20 ha) in Trdinova, ki se kot ohranjevalna sorta prideluje le v omejenem obsegu (na 6 ha);
* **soja:** na 121 ha se v letu 2019 prideluje sorta Lenka;
* **navadna ogrščica** (za krmo): obseg pridelave semena je za 4 ha manjši kot v letu 2018. Pridelujeta se domači sorti Starška (na 38 ha) in Daniela (na 21 ha);
* **inkarnatka**: obseg pridelave je s 102 ha največji v zadnjih 6 letih (v letih 2014-2018 se je seme inkarnatke pridelovalo v povprečju le na 30 ha). Pridelujeta se domača sorta Inkara (na 56 ha) in sorta Heusers Ostsaat (na 46 ha);
* **mnogocvetna ljuljka**: na skupaj 62 ha se pridelujejo 2 sorte, od tega se domača sorta KPC Laška prideluje na 35 ha površin ter sorta Mervana na 27 ha površin.

Grafikon 3: Obseg pridelave semena žit od leta 2014 – 2019 (vir: UVHVVR).

Površine za pridelavo semena zelenjadnic se zadnjih šest let gibljejo okoli 4 ha, kar je za slovenske potrebe zelo malo. V letu 2019 smo pridelali 3 t semena, v letu 2018 pa smo ga potrebovali okoli 100 t. V letu 2019 se je pridelalo največ semena boba sorte Matko (na 1,6 ha) ter semena oljne buče Slovenska golica na 1,24 ha. Seme fižola sorte Kiro, Barianec ter Ptujski maslenec se je pridelalo na 0,4 ha površin. V letu 2019 ni bilo pridelave semena belega zelja, paradižnika, kumar ter rdeče pese (Preglednica 3).

Preglednica 3: Potrjene površine semenskih posevkov (ha) zelenjadnic v obdobju od 2016-2019.

|  |  |  |  |  |
| --- | --- | --- | --- | --- |
| **Vrsta** | **2016** | **2017** | **2018** | **2019** |
| **Bob** | 0,00 | 0,88 | 0,00 | 1,63 |
| **Oljna Buča** | 3,50 | 1,46 | 1,50 | 1,24 |
| **Fižol** | 3,55 | 1,10 | 1,13 | 0,37 |
| **Motovilec** | 0,00 | 0,08 | 0,00 | 0,25 |
| **Strniščna repa** | 0,04 | 0,04 | 0,04 | 0,09 |
| **Paprika** | 0,49 | 0,00 | 0,34 | 0,08 |
| **Korenje** | 0,05 | 0,00 | 0,03 | 0,06 |
| **Por** | 0,00 | 0,14 | 0,00 | 0,05 |
| **Čebula** | 0,05 | 0,00 | 0,00 | 0,04 |
| **Endivija** | 0,10 | 0,00 | 0,10 | 0,04 |
| **Solata** | 0,56 | 0,18 | 0,14 | 0,03 |
| **Peteršilj** | 0,02 | 0,05 | 0,00 | 0,01 |
| **Belo zelje** | 0,00 | 0,00 | 0,04 | 0,00 |
| **Paradižnik** | 0,15 | 0,00 | 0,14 | 0,00 |
| **Kumara** | 0,00 | 0,15 | 0,00 | 0,00 |
| **Rdeča pesa** | 0,11 | 0,05 | 0,03 | 0,00 |

Vir: UVHVVR, KIS

Po mnenju strokovne javnosti so med razlogi za zmanjševanje lokalne pridelave semena nestabilne podnebne razmere in razdrobljenost kmetijskih površin kot tudi pomanjkanje znanja in njegovega prenosa v prakso, medsebojnega zaupanja členov v semenarski verigi od žlahtniteljev do pridelovalcev, premajhno zavedanja o pomenu kakovostnega in zdravega certificiranega semena, pa tudi problematika odkupnih cen in zaslužka pridelovalcev. V takih razmerah na kmetijskih gospodarstvih spet beležimo vse večjo uporabo lastnega pridelka, ki se uporablja za setev, s čimer pridelovalci skušajo zniževali stroške kmetijske pridelave. To pa na drugi strani povzroča slabo konkurenčnost slovenskega semenarstva ter s tem majhen izbor lokalnih sort na trgu, lahko pa tudi manjše pridelke ter slabšo kakovost in zdravstveno stanje le-teh.